Condrea i-a spus de 18 ori avocatului că se sinucide, i-a lăsat soției banii și firmele, anunțând-o că ”mai bine mor”, dar autoritățile care-l urmăreau nu i-au confiscat nici măcar pistolul. De ce? Noi mărturii din dosar arată cum a ignorat statul român sinuciderea anunțată a patronului Hexi Pharma

marți, 19 decembrie 2017, 6:57

”Ca avocat, am avut 20 de întâlniri cu Dan Condrea și doar în primele două dintre ele nu mi-a vorbit despre sinucidere! Mi-a spus mereu că vrea să se arunce de pe un bloc înalt, să ia somnifere sau să se împuște. Eu nu știam că are pistol”

”Când îi ziceam să vorbim despre cauză, Condrea spunea: <Inutil, oricum nu am nicio apărare!>” Ion Marcu, avocatul lui Dan Condrea, declarații din dosar

”Mi-a zis de mai multe ori că mai bine moare decât să meargă la închisoare” Uliana Ochinciuc, soția lui Dan Condrea, declarație din dosar

Ies la iveală fapte neștiute din dosarul Hexi Pharma.

Dan Condrea avea un pistol pe care poliția i-l găsește acasă abia la percheziția de după sinucidere!

După deces, în corpul său se găsesc urme de diazepam.

Până atunci, timp de 20 de zile, de când începe urmărirea și până patronul Hexi Pharma este găsit mort, Condrea dă celor din jur enorm de multe semne că vrea să se sinucidă.

Dar nici familia, nici poliția, procurorii și celelalte autorități care supravegheau cazul nu au făcut nimic.

Investigație de Mirela Neag, Răzvan Luțac și Cătălin Tolontan

25 aprilie 2016. Apare primul articol despre Hexi Pharma.

3 mai 2016. Parchetul General deschide dosarul împotriva lui Dan Condrea.

Imediat după ce află că mecanismul justiției a pornit, Condrea își modifică testamentul.

Testamentul de la dosar: ”Banii din conturi și toate firmele le las soției”

Pe 6 mai 2016, patronul Hexi Pharma îi lasă soției, Uliana Ochinciuc, toți banii din conturi și toate firmele.

Codicilul care modifică testamentul inițial, din 3 octombrie 2013, este depus integral la dosar.

Tot la dosar se regăsește și declarația Ulianei Ochinciuc, care devine principala beneficiară a testamentului.

Ea spune că soțul a anunțat-o că preferă moartea.

Către soție: ”Mai bine mor decât să merg la închisoare”

”Mi-a zis de mai multe ori că mai bine moare decât să treacă prin toată povestea asta, decât să ajungă la închisoare”, mărturisește Uliana Ochinciuc anchetatorilor.

Uliana Ochinciuc și Dan Condrea

”I-am zis să nu se gândească să facă vreo prostie”.

Soția lui Condrea povestește că ”el dormea două ore pe noapte și doar cu Xanax”.

Ochinciuc spune că ”după interpretarea mea, el era deprimat pentru că articolele din presă erau 90% inventate, dar asta e interpretarea mea, el nu mi-a spus așa ceva”.

Declarațiile de la dosar arată că nici în fața soției și nici în fața avocatului Dan Condrea nu a susținut că este nevinovat.

Dimpotrivă.

Condrea către avocat: ”Nu am nicio apărare”

Avocatul Ion Marcu explică faptul că a ajuns apărătorul lui Condrea ”la începutul lunii mai 2016, subcontractat fiind de Casa de avocatură Dan Olteanu, care lucra cu el până atunci”.

El descrie un Dan Condrea care nu dorea să se apere pentru că nu mai avea șanse, un om deprimat.

”Venea, stătea câte o oră la noi la cabinet și nu vorbea nimic despre cauză. Vorbea despre sinucidere, ne spunea mereu că vrea să se arunce de pe un bloc înalt, să ia somnifere sau să se împuște”, spune avocatul

”Inutil, oricum nu am nicio apărare” Dan Condrea către avocatul său Ion Marcu, declarație la dosar

”Mi-a vorbit de mai multe feluri de sinucidere, dar nu cu mașina”

”Noi încercam să minimalizăm faptele, ca să-l încurajăm”, își amintește avocatul.

Dar clientul îi răspundea că e degeaba, că nu are șanse în instanță.

Marcu rememorează că ”ne-am văzut de cel puțin 20 de ori și doar în primele două dăți nu mi-a vorbit despre sinucidere”.

Condrea a invocat, la cabinetul de avocatură, mai multe feluri de a-și lua viața, ”dar nu cu ajutorul mașinii”, spune Ion Marcu.

Parchetul General: ”Dezinfectanții ineficienți au multiplicat infecțiile nosocomiale”

Apăsarea psihică a lui Dan Condrea era firească.

El era principalul suspect într-o megaafacere de sănătate publică.

Firma sa, Hexi Pharma:

Contrafăcea grosolan dezinfectanții.

”Multiplica infecțiile nosocomiale”, după cum scriu chiar procurorii în dosar.

Opera milioane de euro în off-shore-uri din Cipru.

Avea contracte cu 340 de spitale vreme de peste 10 ani, cunoscând culisele sistemului.

Înainte de orice, construise o rețea care afecta sănătatea publică.

Chiar dacă nu practicase, el era absolvent de medicină și realiza care sunte efectele a ceea ce făcuse.

Parchetul n-a răspuns nici azi la această preocupare publică: cum să ai mandat să-l urmărești pe un astfel de patron și el să se sinucidă cu o zi înainte să fie reținut?

A dispărut personajul principal al unei fraude naționale de sănătate publică

Fondată de tatăl lui Condrea, Hexi Pharma se născuse în spitalul lui Sorin Oprescu, se mutase apoi într-un bloc al SRI și livra dezinfectanți până pe fronturile externe unde lupta armata română.

Dan Condrea avea relații sus-puse în tot sistemul sanitar.

Potrivit mărturiilor din firmă, făcute pentru ziar, ”între Hexi Pharma și șefii din spitale circulau bani negri în mod frecvent”.

Dar, după moartea lui Condrea, Parchetul nu a pierdut doar principalul suspect, ci justiția a pierdut principalul cunoscător al rețelei naționale de complicități în materie de biocide.

Dovada?

A trecut un an și jumătate și nici Parchetul General, nici DNA, care în mod normal investighează corupția din spitale, nu au ieșit cu niciun dosar despre încrengăturile Hexi Pharma în sistemul de sănătate!

Chiar nimeni nu e complice în concepția procurorilor?

S-a sinucis cu 12 ore înainte să fie reținut

Dan Condrea moare pe 23 mai 2016, duminică seară, într-un accident de mașină.

A doua zi, luni dimineață, urma să ajungă la Parchet, unde știa că va fi interogat și reținut.

Verdictul procurorilor: sinucidere.

Ei spun în dosar că nu suspectează altceva, pentru că Dan Condrea avea multe motive să se sinucidă. Da. Însă statul român avea motivele ca el să nu se sinucidă! Sau nu?

La examenul toxicologic, în corpul șefului Hexi Pharma se găsesc compuși care rezultă din asimilarea diazepamului.

Dar o cantitate mică, mult sub media care i-ar fi produs efecte, scrie în dosar.

Au fost găsite bagaje, un pistol și un bilet scris de mână

A doua zi, pe 24 mai 2016, se face încă o percheziție la domiciliul patronului Hexi Pharma.

Polițiștii găsesc ”două bagaje de mână, cu îmbrăcăminte”.

”Se pregătise pentru arest”, le explică Uliana Ochinciuc anchetatorilor.

Tot anchetatorii descoperă ”o armă tip revolver R77, de culoare neagră, cu toc maro”.

E un pistol cu aer comprimat, dar pentru care e nevoie de permis. Pistolul e cumpărat de Condrea cu câțiva ani în urmă, nu l-au găsit, nu l-au căutat până acum?!

Muniția consta în alice de 4,5mm.

Printre lucruri, pe biroul lui Condrea stă un bilet scris de mână chiar de el.

Nu e un bilet de sinucidere, ci altceva.

Revenim mâine.